CELEX: 32020R1242
Language: sl
Date: 2020-09-01 00:00:00
Title: Izvedbena uredba Komisije (EU) 2020/1242 z dne 1. septembra 2020 o podaljšanju odstopanja od Uredbe Sveta (ES) št. 1967/2006 glede najmanjše oddaljenosti od obale in najmanjše morske globine za potegalke odprtega morja, ki lovijo belega glavača (Aphia minuta) v španskih teritorialnih vodah avtonomne skupnosti regije Murcia

2.9.2020   
               
               
                  SL
               
               
                  Uradni list Evropske unije
               
               
                  L 286/1
               
            
         IZVEDBENA UREDBA KOMISIJE (EU) 2020/1242
         z dne 1. septembra 2020
         o podaljšanju odstopanja od Uredbe Sveta (ES) št. 1967/2006 glede najmanjše oddaljenosti od obale in najmanjše morske globine za potegalke odprtega morja, ki lovijo belega glavača (Aphia minuta) v španskih teritorialnih vodah avtonomne skupnosti regije Murcia
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (ES) št. 1967/2006 z dne 21. decembra 2006 o ukrepih za upravljanje za trajnostno izkoriščanje ribolovnih virov v Sredozemskem morju, spremembi Uredbe (EGS) št. 2847/93 in razveljavitvi Uredbe (ES) št. 1626/94 (1) ter zlasti člena 13(5) Uredbe,
         ob upoštevanju naslednjega:
         
                     (1)
                  
                  
                     Člen 13(1) Uredbe (ES) št. 1967/2006 prepoveduje uporabo vlečnega orodja znotraj pasu 3 navtičnih milj od obale oziroma do izobate 50 m, kadar je navedena globina dosežena na krajši razdalji od obale.
                  
               
                     (2)
                  
                  
                     Na zahtevo države članice lahko Komisija odobri odstopanje od prvega pododstavka člena 13(1) Uredbe (ES) št. 1967/2006, pod pogojem da so izpolnjeni določeni pogoji iz člena 13(5) in (9).
                  
               
                     (3)
                  
                  
                     Odstopanje od prvega pododstavka člena 13(1) za uporabo potegalk odprtega morja, ki lovijo belega glavača (Aphia minuta) v španskih teritorialnih vodah avtonomne skupnosti regije Murcia, je bilo prvič odobreno za obdobje do 31. decembra 2016 z Izvedbeno uredbo Komisije (EU) št. 773/2013 (2). Navedeno odstopanje je temeljilo na dodatnem odstopanju od najmanjše velikosti mrežnega očesa, ki ga je Španija sprejela v skladu s členom 9(7) Uredbe (ES) št. 1967/2006, saj brez njega zadevnega ribolova ne bi bilo mogoče izvajati in bi ga bilo treba enostavno ukiniti.
                  
               
                     (4)
                  
                  
                     Podaljšanje odstopanja je bilo odobreno do 31. decembra 2019 z Izvedbeno uredbo Komisije (EU) 2017/677 (3) ob upoštevanju načrta upravljanja za ribolovne dejavnosti, za katere se je odstopanje uporabljalo, ki ga je Španija določila v skladu s členom 19 Uredbe (ES) št. 1967/2006.
                  
               
                     (5)
                  
                  
                     Španija je v letih 2017, 2018 in 2019 predložila znanstvena poročila o izvajanju tega načrta upravljanja.
                  
               
                     (6)
                  
                  
                     26. junija 2019 je Komisijo zaprosila za podaljšanje odstopanja od prvega pododstavka člena 13(1) po 31. decembru 2019. Španija je predložila osnutek novega načrta upravljanja, ki ureja ribolov belega glavača (Aphia minuta) v notranjih vodah regije Murcia, v skladu s členom 19 Uredbe (ES) št. 1967/2006, in najnovejše informacije, ki upravičujejo podaljšanje odstopanja.
                  
               
                     (7)
                  
                  
                     Znanstveni, tehnični in gospodarski odbor za ribištvo (v nadaljnjem besedilu: STECF) je septembra 2019 ocenil zahtevo za podaljšanje odstopanja in pripadajoči osnutek načrta upravljanja (4). STECF je ugotovil, da je bil načrt upravljanja za potegalke odprtega morja v regiji Murcia v obdobju 2016–2019 pravilno izveden in da so bili pogoji, pod katerimi je bilo leta 2016 odobreno odstopanje glede najmanjše oddaljenosti od obale in najmanjše morske globine, še vedno izpolnjeni. STECF ugotavlja, da je ribolovno orodje zelo selektivno.
                  
               
                     (8)
                  
                  
                     Španija je ta novi načrt upravljanja sprejela 21. decembra 2019 (5).
                  
               
                     (9)
                  
                  
                     Odstopanje, ki ga je zahtevala Španija, izpolnjuje pogoje iz člena 13(5) in (9) Uredbe (ES) št. 1967/2006.
                  
               
                     (10)
                  
                  
                     Zaradi majhnega epikontinentalnega pasu in omejenega obsega območij, primernih za ribolov z vlečnimi mrežami, saj ciljne vrste živijo zgolj v nekaterih conah obalnega območja v globini manj kot 50 metrov, obstajajo posebne geografske omejitve.
                  
               
                     (11)
                  
                  
                     Ribolov ne vpliva bistveno na morsko okolje, saj se potegalke odprtega morja vlečejo po vodnem stolpcu in se ne dotaknejo morskega dna. Zaradi uporabe ultrazvočnega globinomera je ribolov zelo selektiven in je le malo prilova. Poleg tega se nenamerni ulov takoj živ spusti, pri čemer je stopnja preživetja zelo visoka.
                  
               
                     (12)
                  
                  
                     Odstopanje, ki ga je zahtevala Španija, se nanaša na omejeno število plovil, in sicer le na 27 plovil.
                  
               
                     (13)
                  
                  
                     Ribolova ni mogoče izvajati z drugim orodjem, saj so potegalke odprtega morja edino regulirano orodje, ki lahko lovi vrste, ki so tako majhne, kot je beli glavač, in ki plavajo v jatah v plitvih obalnih vodah.
                  
               
                     (14)
                  
                  
                     Plovila so registrirana v španskem nacionalnem popisu operativne ribolovne flote, z ribolovom se ukvarjajo več kot pet let in bodo izvajala načrt upravljanja.
                  
               
                     (15)
                  
                  
                     Načrt upravljanja zagotavlja, da se ribolovni napor v prihodnosti ne bo povečal, saj se bodo dovoljenja za ribolov izdala 27 plovilom z največjo zmogljivostjo 116 KM na plovilo. Ribolov se bo še naprej izvajal na delovne dni (od ponedeljka do petka) v decembru, januarju in februarju. Poleg tega je bila najvišja kvota na ribolovno sezono zmanjšana na 18,2 tone. Na podlagi načrta upravljanja bo ribolov, če bo presežen, zaprt do naslednje sezone.
                  
               
                     (16)
                  
                  
                     Zadevni ribolov izpolnjuje zahteve iz člena 4(1) Uredbe (ES) št. 1967/2006, ki z odstopanjem omogoča ribolov nad zaščitenimi habitati, če se ta pod določenimi pogoji izvaja brez dotikanja dna z morsko travo.
                  
               
                     (17)
                  
                  
                     Poleg tega zadevni ribolov ni bil mogoč brez odstopanja od najmanjše veljavne velikosti mrežnega očesa.
                  
               
                     (18)
                  
                  
                     Ker pa je zadevni ribolov zelo selektiven z zanemarljivim vplivom na morsko okolje in nanj ne vplivajo določbe iz člena 4(5) Uredbe (ES) št. 1967/2006, je Španija v skladu s členom 9(7) Uredbe (ES) št. 1967/2006 v preteklosti odobrila odstopanje od najmanjše velikosti mrežnega očesa.
                  
               
                     (19)
                  
                  
                     Člen 9 Uredbe (ES) št. 1967/2006 je bil črtan z Uredbo (EU) 2019/1241 Evropskega parlamenta in Sveta (6). Vendar se v skladu s točko 4 dela B Priloge IX k Uredbi (EU) 2019/1241 odstopanja od najmanjših velikosti mrežnih očes, odobrena na podlagi člena 9 Uredbe (ES) št. 1967/2006, ki so veljala 14. avgusta 2019, lahko še naprej uporabljajo, pod pogojem da ne vodijo v povečanje ulova nedoraslih organizmov. Podaljšanje odstopanja, ki ga je zahtevala Španija, je v skladu s pogoji iz člena 15(5) in točke 4 dela B Priloge IX k Uredbi (EU) 2019/1241, saj ne vodi v poslabšanje standardov selektivnosti, kot so veljali 14. avgusta 2019, zlasti v smislu povečanja ulova nedoraslih organizmov, in je namenjeno doseganju ciljev iz členov 3 in 4 navedene uredbe.
                  
               
                     (20)
                  
                  
                     Zadevne ribolovne dejavnosti izpolnjujejo zahteve glede beleženja, določene v členu 14 Uredbe Sveta (ES) št. 1224/2009 (7).
                  
               
                     (21)
                  
                  
                     Zadevni ribolov se izvaja na zelo kratki razdalji od obale in tako ne moti ribolovnih dejavnosti drugih plovil.
                  
               
                     (22)
                  
                  
                     Zadevni ribolov ureja španski načrt upravljanja, da bi se zagotovilo, da so ulovi vrst iz Priloge IX k Uredbi (EU) 2019/1241 minimalni.
                  
               
                     (23)
                  
                  
                     Potegalke odprtega morja ne lovijo glavonožcev.
                  
               
                     (24)
                  
                  
                     Španski načrt upravljanja vključuje ukrepe za spremljanje ribolova v skladu s tretjim pododstavkom člena 13(9) Uredbe (ES) št. 1967/2006.
                  
               
                     (25)
                  
                  
                     Zahtevano odstopanje bi bilo zato treba odobriti.
                  
               
                     (26)
                  
                  
                     Španija bi morala Komisiji pravočasno poročati v skladu z načrtom spremljanja, ki ga določa španski načrt upravljanja.
                  
               
                     (27)
                  
                  
                     Omejeno trajanje odstopanja bo omogočalo takojšnje sprejetje popravnih ukrepov upravljanja, če bo iz spremljanja načrta upravljanja izhajalo, da je stanje ohranjenosti lovljenega staleža slabo, obenem pa se bo lahko izboljšala znanstvena podlaga ter s tem tudi načrt upravljanja. Trajanje odstopanja bi bilo treba določiti tako, da bo ustrezalo zaključku ribolovne sezone. Odstopanje bi bilo zato treba uporabljati do 1. marca 2023.
                  
               
                     (28)
                  
                  
                     Ker je odstopanje, odobreno z Izvedbeno uredbo (EU) 2017/677, prenehalo veljati 31. decembra 2019, bi bilo treba za zagotovitev pravne kontinuitete to uredbo uporabljati od 1. januarja 2020. Zaradi pravne varnosti bi morala ta uredba začeti veljati čim prej.
                  
               
                     (29)
                  
                  
                     Ukrepi iz te uredbe so v skladu z mnenjem Odbora za ribištvo in ribogojstvo –
                  
               SPREJELA NASLEDNJO UREDBO:
         
            Člen 1
            Odstopanje
            Prvi pododstavek člena 13(1) Uredbe (ES) št. 1967/2006 se ne uporablja v španskih teritorialnih vodah avtonomne skupnosti regije Murcia za lovljenje belega glavača (Aphia minuta) s potegalkami odprtega morja, ki se uporabljajo na plovilih, ki izpolnjujejo naslednje zahteve:
            
                        (a)
                     
                     
                        so registrirana v pomorskem popisu, ki ga upravlja generalni direktorat za kmetijstvo, živinorejo, ribištvo in ribogojstvo avtonomne skupnosti regije Murcia;
                     
                  
                        (b)
                     
                     
                        se že več kot pet let ukvarjajo z ribištvom in ne vključujejo povečanja navedenega ribolovnega napora v prihodnosti;
                     
                  
                        (c)
                     
                     
                        imajo dovoljenje za ribolov in izvajajo načrt upravljanja, ki ga je Španija sprejela v skladu s členom 19(2) Uredbe (ES) št. 1967/2006.
                     
                  
         
            Člen 2
            Načrt spremljanja in poročanje
            Španija Komisiji predloži poročilo, ki ga pripravi v skladu z načrtom spremljanja, določenim v načrtu upravljanja iz člena 1(c), in sicer ga prvič pripravi do 1. oktobra 2020, zatem pa vsakih 12 mesecev.
         
         
            Člen 3
            Začetek veljavnosti in uporaba
            Ta uredba začne veljati dan po objavi v Uradnem listu Evropske unije.
            Uporablja se od 1. januarja 2020 do 1. marca 2023.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 1. septembra 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 409, 30.12.2006, str. 11.
         
            (2)  Izvedbena uredba Komisije (EU) št. 773/2013 z dne 12. avgusta 2013 o uvedbi odstopanja od Uredbe Sveta (ES) št. 1967/2006 glede najmanjše oddaljenosti od obale in najmanjše morske globine za potegalke odprtega morja za lovljenje belega glavača (Aphia minuta) v določenih teritorialnih vodah Španije (Murcia) (UL L 217, 13.8.2013, str. 28).
         
            (3)  Izvedbena uredba Komisije (EU) 2017/677 z dne 10. aprila 2017 o podaljšanju odstopanja od Uredbe Sveta (ES) št. 1967/2006 glede najmanjše oddaljenosti od obale in najmanjše morske globine za potegalke odprtega morja za lovljenje belega glavača (Aphia minuta) v določenih teritorialnih vodah Španije (Murcia) (UL L 98, 11.4.2017, str. 4).
         
            (4)  Znanstveni, tehnični in gospodarski odbor za ribištvo (STECF). Načrt upravljanja za potegalke odprtega morja v španski regiji Murcia (STECF-19-19). Urad za publikacije Evropske unije, Luxembourg, 2019, ISBN 978-92-76-11879-4, doi:10.2760/890396, JRC118074.
         
            (5)  „Orden de 19 de diciembre de 2019, de la Consejería de Agua, Agricultura, Ganadería, Pesca y Medio Ambiente, por la que se regula la pesquería del chanquete (Aphia minuta) en aguas interiores de la Región de Murcia“, Uradni list regije Murcia, št. 294, 21.12.2019, str. 35423.
         
            (6)  Uredba (EU) 2019/1241 Evropskega parlamenta in Sveta z dne 20. junija 2019 o ohranjanju ribolovnih virov in varstvu morskih ekosistemov s tehničnimi ukrepi, o spremembi uredb Sveta (ES) št. 1967/2006, (ES) št. 1224/2009 ter uredb (EU) št. 1380/2013, (EU) 2016/1139, (EU) 2018/973, (EU) 2019/472 in (EU) 2019/1022 Evropskega parlamenta in Sveta ter o razveljavitvi uredb Sveta (ES) št. 894/97, (ES) št. 850/98, (ES) št. 2549/2000, (ES) št. 254/2002, (ES) št. 812/2004 in (ES) št. 2187/2005 (UL L 198, 25.7.2019, str. 105).
         
            (7)  Uredba Sveta (ES) št. 1224/2009 z dne 20. novembra 2009 o vzpostavitvi nadzornega sistema Skupnosti za zagotavljanje skladnosti s pravili skupne ribiške politike, o spremembi uredb (ES) št. 847/96, (ES) št. 2371/2002, (ES) št. 811/2004, (ES) št. 768/2005, (ES) št. 2115/2005, (ES) št. 2166/2005, (ES) št. 388/2006, (ES) št. 509/2007, (ES) št. 676/2007, (ES) št. 1098/2007, (ES) št. 1300/2008, (ES) št. 1342/2008 in razveljavitvi uredb (EGS) št. 2847/93, (ES) št. 1627/94 in (ES) št. 1966/2006 (UL L 343, 22.12.2009, str. 1).